CELEX: 62010CN0251
Language: da
Date: 2010-05-20 00:00:00
Title: Sag C-251/10 P: Appel iværksat den 20. maj 2010 af KEK Diavlos til prøvelse af dom afsagt af Den Europæiske Unions Ret (en enkelt dommer) den 18. marts 2010 i sag T-190/07, KEK Diavlos mod Kommissionen

17.7.2010   
            
            
               DA
            
            
               Den Europæiske Unions Tidende
            
            
               C 195/14
            
         Appel iværksat den 20. maj 2010 af KEK Diavlos til prøvelse af dom afsagt af Den Europæiske Unions Ret (en enkelt dommer) den 18. marts 2010 i sag T-190/07, KEK Diavlos mod Kommissionen
   (Sag C-251/10 P)
   2010/C 195/20
   Processprog: græsk
   
      Parter
   
   
      Appellant: KEK Diavlos (ved advokat D. Chatzimichalis)
   
      Den anden part i appelsagen: Europa-Kommissionen
   
      Appellanten har nedlagt følgende påstande
   
   
               —
            
            
               Appellanten gives medhold i alle sine påstande.
            
         
               —
            
            
               Rettens appellerede dom (en enkelt dommer) af 18. marts 2010 i sag T-190/07 ophæves af de i appelskriftet nævnte grunde med henblik på at give selskabet medhold i alle klagepunkter mod Kommissionens beslutning K(2006) 465 endelig udg. af 23. februar 2006, og nævnte beslutning samt enhver anden af Kommissionens dertil knyttede retsakter og/eller beslutninger annulleres.
            
         
               —
            
            
               Europa-Kommissionen tilpligtes at betale sagens omkostninger og honorarer til selskabets konsulenter i forbindelse med sagens behandling i første instans og under appellen.
            
         
      Anbringender og væsentligste argumenter
   
   Ved appelskrift af 20. maj 2010 har selskabet KEK Diavlos iværksat appel af Rettens dom (en enkelt dommer) af 18. marts 2010 i sag T-190/07 og nedlagt påstand om, at selskabet gives medhold i alle dets klagepunkter mod Kommissionens beslutning K(2006) 465 endelig udg. af 23. februar 2006, og at denne beslutning samt enhver anden af Kommissionens dertil knyttede retsakter og/eller beslutninger annulleres.
   Appellen omfatter tre anbringender, der kan sammenfattes som følger:
   
                
            
            
               Første anbringende: Den appellerede dom har på grundlag af en urigtig og utilstrækkelig begrundelse i det hele frifundet sagsøgte, Kommissionen, mens sagsøgeren, selskabet KEK Diavlos, burde have fået medhold i sagen eller i det mindste delvis. Den appellerede dom tager især ikke hensyn til selskabets argument, der er essentielt for udfaldet af retssagen, hvorefter selskabet har opfyldt sin kontraktlige forpligtelse til at udarbejde oplysningstryksager i 1 000 eksemplarer (for hvert sprog) med flere sider om emnet (bilag viii, ix og x) og med alle nødvendige oplysninger til forberedelse af eleverne til overgangen til euroen. Endvidere er den appellerede dom behæftet med en manglende begrundelse med hensyn til dens vurdering af de oplysningsmeddelelser, som selskabet har trykt i overensstemmelse med dets kontraktuelle forpligtelser.
            
         
                
            
            
               Andet anbringende: Den appellerede dom er behæftet med fejl, eftersom Retten har tilsidesat gældende lov, herunder navnlig procesreglementets artikel 48, for så vidt den forkaster selskabets ønske om at fremlægge yderligere beviser og mere præcist den frist, som selskabet under retsmødet anmodede om, til at fremskaffe visse dokumenter, der omhandlede de af Kommissionen angiveligt konstaterede »uregelmæssigheder«, og dermed spørgsmålet om den periode, hvor de omhandlede udgifter blev indført i regnskaberne med henblik på, at disse kunne blive »støtteberettigede« i overensstemmelse med kontrakten og bilag II hertil.
            
         
                
            
            
               Tredje anbringende: Ved den appellerede dom, der blev afsagt af Retten (en enkelt dommer) den 18. marts 2010, tilpligtes appellanten med urette at betale Kommissionens omkostninger. Retten burde i henhold til procesreglementets artikel 87, stk. 3, i stedet have fordelt sagens omkostninger mellem parterne eller subsidiært, henset til omstændighederne, have bestemt, at selskabet, der var tabende part, kun skulle bære en del af Kommissionens omkostninger.